薛师石
大龙湫
昔闻天下山，衡岳称崇丘。
又闻天下水，江汉为巨流。
古有山海经，历历叙九州。
李唐三百载，诗家无一留。
及观郦道元，此地亦不收。
不知诺矩那，何事能穷搜。
我来玄妙境，万丈悬清湫。
石壁去无极，百里弥道周。
云气冒群岫，龙宫深以幽。
轻舆岩壑底，竟日涉溪游。
阴晴异瞻瞩，远近难搜搂。
飘如飞素练，粲若散琳璆。
风掀一潭雨，佛坐四时秋。
喧呼势益骤，光涌声弥吼。
变化有如此，溥博谁与俦。
吾谓神龙力，岂翳人鬼谋。
稽首荷玄遇，久坐劳双眸。
一杯却岚暑，旋步轰雷稠。
以吾澹世虑，欻起杞人忧。
何当骑天狼，满引射斗牛。